Blitsbokke klop Kanada om derde plek; All Blacks wen titel | Maroela Media
Die Blitsbokke moes Sondag uithaal nadat hulle goed begin het om Kanada in die uitspeelplek om die derde plek en die brons medalje met 19-17 te klop in hulle 'trooswedstryd' van Wêreldrugby se sewesreeks in die Kaapstad-stadion.
In die eindstryd het Nieu-Seeland, wat die Blitse in die halfeind geklop het, in die eindstryd baljaar en Argentinië met 38-14 in 'n uiters eensydige wedstryd geklop.
♦ Die Blitsbokke was gou op die telbord na 'n pragtige skuinsskop van Justin Geduld wat deur Shakes Soyizwapi uit die lug gepluk is, en was rustyd met 14-5 voor. Binne 'n minuut na die hervatting was dit 19-5 – en toe 'n droogte van feitlik sewe minute sonder enige punte.
Kanada, wat die meeste besit gehad en die meeste rugby gespeel het, het in dié tyd teruggeveg en nog twee keer gaan druk maar net-net nie genoeg gedoen om te wen nie.
In die geheel, ondanks 'n paar juweeltjies op die aanval en met Seabelo Senatla se drieë-kerf wat die 200-merk oorskry het, was dit nie 'n indrukwekkende toernooi vir Suid-Afrika nie.